भारतीय जनता पार्टी के एक वरिष्ठ नेता से मिलने गई कुछ दिन पहले। इधर-उधर की बातें करने के बाद मैंने उनसे पूछा कि क्या उनको पूरा विश्वास है कि नरेंद्र मोदी अगले चुनावों के बाद भी प्रधानमंत्री बनेंगे। इस सवाल को सुनते ही उनके चेहरे पर अजीब मुस्कुराहट आई और उन्होंने कहा, ‘हां, इसलिए क्योंकि राहुल गांधी अभी तक पप्पू ही रहे हैं।’ शायद। लेकिन इस ‘पप्पू’ को आज काफी भारतवासी एक राजनेता के रूप में देखने लगे हैं और इसका दोष भारतीय जनता पार्टी के नेताओं और प्रवक्ताओं का ही है। ‘पप्पू’ को राजनेता इन्होंने बनाया।